Stråling fra mobilmaster fra den nye 3G-teknologi skader ikke hjernens ydeevne. Strålingen går heller ikke ud over reaktionstid, hukommelse eller koncentrationsevne, viser ny dansk forskning. - Overordnet kan vi ikke dokumentere nogen effekt, siger Søren K. Kjærgaard, lektor ved Institut for Folkesundhed på Århus Universitet. Projektet er gennemført i samarbejde mellem universiteterne i Århus og Aalborg. Bivirkninger Ved siden af disse hovedresultater er der dog områder, der giver anledning til undren. Tilsyneladende påvirkes unge anderledes af strålingen end voksne, og så blev der rapporteret en øget grad af hovedpine i forsøgsgruppen. - Det som kunne være interessant at gå videre med er forskellen mellem unge og voksne. De voksne bliver lidt bedre til testen i forbindelse med stråling, mens de unge bliver lidt dårligere. Samlet giver det en statistisk signifikant forskel, siger Søren K. Kjærgaard. /ritzau/

Referat:
Stråling fra 3G-mobilmaster går ikke ud over koncentrationsevnen, viser ny dansk forskning.